Orientering om mulighederne for inden for de nuværende rammer at inddrage 
nytteindsatsen i forhold til Kommunalbestyrelsens hensigtserklæringer 
vedrørende vedligeholdelsesopgaverne på vej- og parkområdet 
Sagsfremstilling 
21.    Orientering om mulighederne for inden for de nuværende rammer at inddrage 
nytteindsatsen i forhold til Kommunalbestyrelsens hensigtserklæringer vedrørende 
vedligeholdelsesopgaverne på vej- og parkområdet  
                                                                                                                        Åbent 
Sagsnr.: 326-2015-18364       J.nr.: 15.20.80           Minna Lauritsen.: 326-2015-110357 
  
[adresse] 
  
I forbindelse med Budgetaftalen for 2015-2018 er der indarbejdet tre hensigtserklæringer (H10, H11 og H27), der 
sætter fokus på nogle af de vedligeholdelsesopgaver, der løses på vej- og parkområdet.  
  
Det er ønsket, at der skal udarbejdes en konkret plan for: 
· vedligeholdelse af grønne områder, fortove og pladser, 
· renholdelse af kommunens turistfaciliteter og 
· vedligeholdelse af bænke og busskure.       
  
I budgetaftalen foreslås det endvidere, at nytteindsatsen inddrages i forhold til vedligeholdelsesopgaverne på de 
nævnte områder. 
  
Der blev i marts 2014 indgået en aftale med det lokale beskæftigelsesråd om hvilke opgaver, der kan løses via 
nytteindsatsen. Se bilag 1. Nytteindsatsen har endnu ikke været på alle de opgaver, der indgår i aftalen, da der i 
perioder ikke har været nok, der er mødt op til nytteindsatsen, og da listen i forhold til nytteindsatsens generelle 
kapacitet er forholdsvis lang.   
  
Princippet bag nytteindsatsen er, at de kontanthjælpsmodtagere, som uden videre er i stand til at påtage sig et 
arbejde eller begynde på en uddannelse, eller som Jobcenteret vurderer egnede, skal udføre en nytteindsats for 
deres forsørgelsesydelse, frem til de rent faktisk begynder i job eller uddannelse. 
  
Det er tanken, at de ledige borgere via nytteindsatsen skal løse opgaver, der ellers ikke vil blive løst. Det vil sige, at 
der skal tages behørigt hensyn til eventuel konkurrenceforvridning.  
  
Nytteindsatsen kan vare i op til 13 uger. Der vil typisk være tale om, at man er i nytteindsats i 5-13 uger. Der er derfor
en relativt stor udskiftning i den gruppe, der er i nytteindsats. 
  
Der er etableret 32 pladser i den nuværende nytteindsatsordning på vej- og parkområdet i Kalundborg Kommune. 
Det er imidlertid sjældent, at der indgår så mange ledige i funktionen. Antallet afhænger af, hvor mange det er muligt 
for Jobcentret at visitere til indsatsen, og hvor mange der møder op. I perioder har der kun været 8-10 ledige i 
indsatsen. I marts 2015 har der været fremmødt cirka 20 ledige til nytteindsatsen. 
  
I sommeren 2014 koncentrerede nytteindsatsen sig om bekæmpelse af bjørneklo og pleje af Ruinparken i 
Kalundborg. 
  
I vinteren 2014/2015 har nytteindsatsen primært fokuseret på istandsættelse af borde og bænke på kommunens 
offentlige arealer, og cirka 15 % af kommunens bænke er nu blevet gennemgået og istandsat. Nytteindsatsen har 
endvidere udført mindre reparationsarbejder på busskure og fodhegn og samlet affald ved offentlige veje.    
  
I de kommende forårs- og sommermåneder er det planen, at nytteindsatsen igen går i gang med bekæmpelsen af 
bjørneklo og pleje af Ruinparken. Herudover vil nytteindsatsen kunne prioritere opgaver på naturarealer, herunder 
strande - altså inden for de områder og opgaver, der fremgår af listen over de aftalte muligheder, og som ellers ikke 
ville blive løst uden nytteindsats. 
  
Det vurderes altså, at nytteindsatsen vil kunne inddrages i forhold til Kommunalbestyrelsens hensigtserklæringer for 
så vidt angår renholdelse af turistfaciliteter i det omfang, der tænkes på for eksempel Ruinparken, strande og andre 
naturarealer, og vedligeholdelse af bænke og busskure. Administrationen foreslår, at turistfaciliteterne prioriteres i 
de kommende forårs- og sommermåneder.    
  
Det vurderes endvidere, at opgaverne inden for vedligeholdelse af grønne områder, fortove og pladser ikke vil kunne 
indgå i nytteindsatsen. Dette vil umiddelbart kræve en ny aftale på området.  
  
Proceduren, hvis rammerne for nytteindsatsen skal ændres og eventuelt udvides, vil være, at der blandt andet skal 
indgås en ny aftale om hvilke opgaver, der ville kunne indgå. Aftalen skal indgås med en nedsat styregruppe, hvori 
blandt andre Erhvervsrådet og Tejs Thygesen er repræsenteret. I den eventuelt nye vurdering af mulige opgaver til nytteindsatsen 
vil der som nu skulle være en afvejning af, om der er tale om opgaver, der ellers ikke vil blive løst - eller burde være 
løst.   
  
Herudover vil der blandt andet skulle være en vurdering af, om det vil være muligt at udvide ordningen inden for 
reglerne på området - for eksempel reglerne om, hvor mange der kan indgå i indsatsen sammenholdt med antallet af
fastansatte (forholdstalskravet).  
  
Kommunen har allerede nu en dispensation meddelt af Det Regionale Arbejdsmarkedsråd i forhold til 
forholdstalskravet, da 32 i nytteindsats er flere end der efter reglerne kan indgå i forhold til fastansatte på vej- og 
parkområdet. 
  
Hvis ordningen udvides skal det også vurderes, om der i det hele taget vil kunne visiteres flere ledige til ordningen, 
om der eventuelt skal ansættes yderligere fast personale til at drive ordningen, om der skal anskaffes flere køretøjer 
til transport af nytteindsatsen til de konkrete opgaver og lignende.  
  
Jobcentret har i den forbindelse oplyst, at det på nuværende tidspunkt vurderes, at det vil være muligt at visitere flere 
til ordningen.   
  
I forbindelse med konkurrenceudsættelsen af entreprenørområdet skal der tages stilling til den fremtidige 
organisering og drift af nytteindsatsen.  
  
Administrationen foreslår, at der forberedes et oplæg til en eventuel udvidelse af rammerne for nytteindsatsen til 
politisk drøftelse i tredje kvartal 2015.  
  
BEHANDLING 
Teknik- og Miljøudvalget. 
  
INDSTILLING 
Chefen for Vej, Ejendom og Affald indstiller, 
· at der inden for de nuværende rammer prioriteres opgaver vedrørende renholdelse af kommunens turistfaciliteter i 
den kommende forårs- og sommersæson, og at vedligehold af bænke og busskure prioriteres i efterårs- og 
vintermånederne, og  
· at rammerne for nytteindsatsen fremlægges til politisk drøftelse i tredje kvartal 2015. 
  
ØKONOMISKE KONSEKVENSER 
Ingen økonomiske konsekvenser. 
  
Bilag 
  
  
  
  
  
Teknik- og Miljøudvalgets møde den 13. april 2015: 
Udvalget vedtog at tiltræde indstillingen fra chefen for Vej, Ejendom og Affald. 
Bilag 1 - Bilag til oplæg vedr nytteindsats på Teknik og 
Miljø_Opgaveliste 
326-2014-51886 
